Universis Christi fidelibus presentem paginam inspecturis, Henricus, Belvacensis thesaurarius, salutem in Domino. Notum facimus quod cum nos et predecessores nostri unum gistum seu pastum super villis de Sainvilla, de Autonno et de Plesseio de triennio in triennium haberemus, postmodum, de consensu abbatis et conventus Sancti Benedicti super Ligerim, homines jam dictarum villarum pro se et heredibus suis in perpetuum nobiscum super hoc firmaverunt, et nos cum eis, de consensu fratrum nostrorum, firmavimus in hunc modum, quod ipsi homines trium villarum et eorum successores decem libras parisiensis monetae, scilicet homines de Sainville centum solidos, et homines de Autonno et de Plesseio centum solidos, nobis et heredibus nostris seu successoribus annuatim in octava Paschae in perpetuum solvere tenebuntur, et sic gistum seu pastum predictum aut procurationem seu quocumque alio nomîne censeatur predictis trium villarum hominibus et eorum heredibus in perpetuum quitavimus et remisimus omnino, ita quod nec nos nec successores nostri villas predictas aut homines in eis manentes occasione dicti pastus non poterimus in aliquo molestare. In cujus rei testimonium et memoriam et confirmationem, presentem cartam sigilli nostri impressione fecimus communiri. Actum anno Domini M° CC° XXVI, mense junii.